Christian H. Hansen (DF), 2007-05-10:
Egentlig kan man sige, at den diskussion, der har været lidt i dag, om, hvem der har æren for, at vi har en masse dyrevelfærd, og hvem der har æren for en masse forslag, burde vi jo slet ikke have.
For vi burde slet ikke drøfte problemerne i Folketingssalen.
Det burde være sådan, at dyrevelfærden var i top, fordi regeringen havde klaret alle problemerne, inden de kom herned.
Det burde i virkeligheden være sådan, at dyrene havde det godt.
Men sådan er situationen ikke, og derfor har vi debatterne i Folketingssalen, og derfor er de nødvendige.
Hvem der har æren for, at dyrene har det godt, synes jeg slet ikke vi skal drøfte hernede.
Vi skal bare sørge for, at dyrene får det godt, for det er også levende væsener.
Det her beslutningsforslag har jo også vist sig at være en nødvendighed.
Det har det på baggrund af, at det er mange år siden, de første diskussioner om skuldersår kom op.
Problemerne er bare ikke blevet løst.
Jeg anerkender, at branchen er kommet med nogle tiltag, også den her tipunktsplan.
Jeg synes, det er godt, at branchen laver disse ting, men når branchen gør det, så gør den det jo ikke for sjov, men i anerkendelse af, at der er et problem.
Vi kommer med beslutningsforslaget fra oppositionens side: Det Radikale Venstre, SF, Socialdemokratiet og Enhedslisten.
Det siger jeg, for når man siger oppositionen, siger man oppositionen plus Dansk Folkeparti, så derfor vil jeg have lov til at sige, at oppositionen – Det Radikale Venstre, SF, Socialdemokratiet og Enhedslisten – er kommet med det her beslutningsforslag.
Det vil sige, at der nu er et beslutningsforslag og nogle tiltag fra branchen, som gør, at de kan gå hånd i hånd sammen og få løst problemerne med skuldersår.
Der sker jo mange ting i Folketinget i øjeblikket, det må vi erkende.
Nu er der også sket det, at ministeren har lovet, at der bliver nedsat en hurtigtarbejdende arbejdsgruppe.
Jeg tror, det er første gang, vi oplever, at vi nu får en hurtigtarbejdende arbejdsgruppe, men det takker jeg ministeren for.
Så håber vi, at tidsfristen falder eller i det mindste bliver holdt, men det har ministeren jo svaret konkret på den vil blive.
Det kunne ikke siges mere tydeligt.
Der var i hvert fald ikke noget snakken udenom.
Det var et kort og præcist ja.
Så tak til ministeren for det.
Nogle af de problemer, vi også i Dansk Folkeparti synes der er, er, at når dyrlægerne er ude for at kontrollere, så er de meget afhængige af svineproducenterne.
Det er de jo rent økonomisk, og det har noget at gøre med, om man, hvis man konstaterer, at der er nogle problemer i en besætning, så i virkeligheden også er villig til at anmelde det.
Det tror jeg faktisk ikke man er, for det kan betyde, at man ikke har den enkelte gårdejer som kunde længere.
Derfor er det også et meget vigtigt element i det her beslutningsforslag.
Alle andre har været inde på mange af de andre punkter, der er i beslutningsforslaget, og det er også sådan, at sådan nogle beslutningsforslag er offentligt tilgængelige, så alle kan læse dem.
Jeg kan se, at min lampe begynder at lyse, så jeg ikke har så meget taletid tilbage.
Jeg vil også godt sige, at hvis problemerne ikke bliver løst, og hvis de tiltag, branchen gør, ikke bliver løst sammen med beslutningsforslaget – hvis det ikke kommer til at gøre, at svinene får det bedre på det her område – så er vi i Dansk Folkeparti villige til at gå videre.
For det, det handler om, er, vi får god dyrevelfærd i de danske svinestalde.